Sema iren Pharisees,
chimag cha i chakel pay konoy toon iyanbalin na disipolos Jesus iy say si John a Naemonjag et biyonjagan iren Jesus.
Nem sema podno,
nat si Jesus i naemonjag,
no diket sema iren disipolos to bengat.
Idi iyamtaan Jesus i chimag iren ma Pharisees,
iyamtik si Jesus tan disipolos tod Judea et iyan-oli ired Galilee.
Idi man-ooli ira,
mesepol a chedanen chiy sahop na Samaria.
Idi mimothok ired Samaria,
kimowan ired siyodad a engaranan na Sychar.
Sema siyodad,
iyay-esop cha dogad a intawid Jacob cha anak ton si Joseph nontan da.
Gwara ngod man i ba-gwek a binkaan Jacob.
Timokkong si Jesus cha askang niwa ba-gwek tep iyabdiy na ahad.
Chanchaniy alas dosi nontan.
Et sema iren disipolos to,
kimowan ired ma siyodad say menongkal ira na kakanen cha.
Idi bimetik ira ma disipolos to,
gwariy biin i-Samaria a kimowan alin man-asol.
Kigwan Jesus cha si-katho i “Ala ka di pango na chanom a mainom.”
Et kigwan niwa bii i “Hodjo ka.
Apay nga manbaga ked si-kak na chanom angken i-Samariaak?”
Kigwan to man tep nat inpakikadgwa iren ma Hodjos iriy i-Samaria.
Et insongbat Jesus i “No amtam komiy nain-i-kan Afo Chiyos tan no siyaak a manbabaga na chanom,
si-kam i manbaga komed si-kak say i-kanan taha na chanom a naengi-kan na biyag.”
Et kigwan na bii i “Afo,
nagwariy itaok mo,
tan iyaychalek iya ba-gwek.
Toy pengedaan mo na chanom a naengi-kan na biyag i?
Mas ekayang ka aya iy say afo thayon si Jacob?
Tep si-kathoy enawid niya ba-gwek a naiyan-inoman to tan sema iren anak to,
pati animal cha.”
Et insongbat mowan Jesus i “Sema toon menginom niya chanom,
ma-kow mowan.
Nem sema toon menginom na chanom a nain-i-kan ko,
nat ma-ma-kow.
Tep sema nain-i-kan kon chanom,
singen temtem cha angel ton nat ma-ma-tian a naengi-kan na biyag a nagwariy pengingkaan to.”
Et kigwan na bii i “Afo,
ala ka di pango nitha chanom say nat ma-ma-kowak,
et say nat mesepol a onkowa-kowanak alin man-asol.”
Et kigwan Jesus i “Taha,
ta-gway mo dis imbaliy mo,
et olop mo did jay.”
Insongbat na bii i “Nagwariy imbaliy ko.”
Kigwan Jesus i “Ahow,
podnoy kigwan mon nagwariy imbaliy mo,
tep emindima ken engimbaliy,
et sema dahin kadgwam niman,
nat imbaliy mo ngo.
Isonga,
podno ta kigwan mo.”
Et insongbat mowan na bii i “Afo,
profita ka gayam.
Gwariy ibagak.
Toy koston panchejawan tayod Afo Chiyos i?
Tep sejay a chontog i naiyanchayawan iren ma afo-afo wi led si-katho.
Nem si-kayon Hodjos,
nakigwan jo i Jerusalem bengat i koston panchejawan cha Afo Chiyos.”
Et kigwan Jesus i “Bii,
patim i konen ko.
Manmomothok aliy timpon nat chiyay a chontog tan nat cha Jerusalem ngoy panchejawan na tood Afo Chiyos a Awa thayo.
Si-kayon i-Samaria,
nat amta yoy Chiyos a nachijaw jo,
nem si-kawi ngon Hodjos,
amta wiy nachijaw mi tep sema mengisalakan na too,
iyay-anak a Hodjo.
Nem manmomothok aliy timpo et niman ma ngarod a sema toon podnon naiyanchayaw cha Afo Chiyos a Awa thayo,
chejawen cha babaen na ispiritos cha tan pengamta ra na podno.
Tep piyan Afo Chiyos a seman i pesing na toon manchejaw cha si-katho.
Tep ispiritos Afo Chiyos,
isonga sema manchejaw cha si-katho,
mesepol a manchejaw babaen na ispirito tan pengamta tho na podno.”
Et kigwan na bii i “Amtak i onkowan aliy Messiah a iyanngaran na Cristo.
Et no onmothok ali,
ipaamta thod si-kathayoy emiin.”
Et kigwan Jesus i “Si-kak a mantetebal cha si-kam,
si-kak iwan.”
Idi niyankonen Jesus iwan,
mimothok ira ma disipolos to.
Iyasdaaw ira tep mantetebal si Jesus cha bii.
Nem nagwared si-kariy engibaga no nengoy piyan niwa bii tan niyana niyantabalen Jesus.
Et inpayas niwa biiy salaw to et iyan-olid siyodad.
Kigwan tod tothood man i
“Gomali jo.
Si-neng joy toon engowan cha si-kak niwa emiin a ima-imag ko.
Si-katho emoy Cristo.”
Et bimo-day iriy tood ma siyodad et kimowan ired kad-an Jesus.
Idi iyamtik iwa bii,
kigwan iren ma disipolos Jesus cha si-katho i “Maistoro,
pangan ka wa.”
Nem insongbat Jesus i “Gwariy nakiyakan kon nat amta yo.”
Isonga,
mankinowan iriy disipolos to i “Gwara emoy engala na kiyakan to?”
Et kigwan Jesus i “Sema nakiyakan ko,
sema pengemag ko na piyan Afo Chiyos a engito-nod si-kak tan penongpal ko na obden in-i-kan tod si-kak a a-magen ko.
Gwariy nakigwan jon ‘Mepalabas pay i epat a bolan et onmothok aliy timpo na pan-ani.’
Nem konen kod si-kayo i niman i timpo na pan-ani.
Isonga,
takmang jo ira ma toon keminothok ali.
May-arig ired dawes a bimalag a esaganen ma-ni tep esagana iren memati.
Sema iren man-eni,
mekongkonaan ira,
tan sema ngo iren toon enien cha,
may-i-kanan ira na biyag a nagwariy pengingkaan to.
Isonga,
sema naiyantanem tan sema naiyan-ani,
mekichadsak ira.
Tep podnoy nakigwan chen ‘Sema sa-ki,
mantenem,
et sema ngon sa-ki,
man-eni.’
Into-no tahejon man-eni na nat iyandigathan jo.
Sa-ki ngoy iyandigat,
et niman enien joy dawes a iyandigathan cha.”
Sema iren i-Samaria a naiyan-iyan cha Sychar,
chakel i ematid Jesus kagol niwa kigwan niwa biin “Kigwan tod si-kak i emiin a ima-imag ko.”
Isonga,
idi mimothok ira ma i-Samaria cha kad-an Jesus,
inbaga ra i on-onong cha si-kara.
Et imeket si Jesus chiwan na chegwen akow.
Chakel pay ngoy ematid Jesus kagol na toro-toro tho.
Et kigwan ched ma bii i “Sema pemati wi wa,
nat kagol bengat na kigwan mo la,
no diket inki-ngelan min mismoy toro-toro tho,
et amta wi i agpayson si-kathoy mengisalakan na tood ja dobong.”